KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2025. augusztus 29-i rendkívüli ülésére)

TÁRGY: A KISKŐRÖS 3093/A/72 ÉS A 3093/A/73 HRSZ-ON NYILVÁNTARTOTT, TERMÉSZETBEN PETŐFI SÁNDOR TÉR 3. SZÁM ALATTI TÁRSASHÁZI IRODAHELYISÉGEK VAGYONRENDEZÉSI ELJÁRÁS KERETÉBEN TÖRTÉNŐ TULAJDONSZERZÉSE


Az egyes beruházásokkal összefüggő közigazgatási hatósági ügyek nemzetgazdasági szempontból kiemelt jelentőségű üggyé nyilvánításáról, valamint egyes nemzetgazdasági szempontból kiemelt jelentőségű beruházásokkal összefüggő kormányrendeletek módosításáról szóló 83/2021. (II.23.) Korm. rendelet 1. számú melléklet 101. pontja alapján a Kiskőrös, 3093 hrsz alatt lévő Társasház érintett a Kiskőrösön tervezett új kulturális központ építésével, mint kiemelt állami beruházással. 

A Társasház tulajdonosi összetételét képezik a Magyar Államon és Kiskőrös Város Önkormányzatán kívül további magánszemélyek és vállalkozások.
A Társasház tulajdoni viszonyainak vizsgálata során megállapításra került, hogy a 3093/A/72 és a 3093/A/73 hrsz-ú irodahelyiségek tulajdonosa a Griffin Kiadó Kft. felszámolásra került, azonban a cég tulajdonát képező irodahelyiségekről a felszámolás során a felszámoló nem rendelkezett. Tekintettel arra, hogy a beruházás megkezdéséig a Társasház jogi helyzetét rendezni szükséges, az Önkormányzat kezdeményezte az irodahelyiségek vagyonrendezését.
A vagyonrendezésre – a fent nevesített irodahelyiségek értékesítésére - az ARBOLUS Kft. 2025. augusztus 07. pályázati eljárást indított. A pályázati eljárás 2025. szeptember 08. napjával zárul.
A pályázattal érintett Kiskőrös, 3093/A/72 és a 3093/A/73 hrsz-ú irodahelyiségek becsértéke/induló vételára együttesen 11.856.000,-Ft.

A beruházás fizikai megkezdése előtt szükséges a tulajdonosi viszonyok rendezése, a beruházás megvalósítása érdekében a Társasház magán és cégtulajdonosai tulajdoni részének állami vagy önkormányzati tulajdonba kerülése. 

A fentiekre tekintettel javaslom, hogy a Képviselő-testület a határozat-tervezetben foglaltak szerint döntsön.

Kiskőrös, 2025. augusztus 26.
		
	Domonyi László sk.
	polgármester

HATÁROZAT-TERVEZET

A Képviselő-testület
1. egyetért azzal, hogy Kiskőrös Város Önkormányzata az ARBOLUS Kft., mint vagyonrendező által a Kiskőrös, 3093/A/72 és a 3093/A/73 hrsz-on nyilvántartott irodahelyiségek vagyonrendezésére kiírt nyilvános pályázati eljárásra pályázatot nyújtson be, a pályázati eljárásban az irodahelyiségek tulajdonszerzése érdekében a 11.856.000,-Ft induló vételárról, amennyiben szükséges licitajánlatot tegyen.
2. felhatalmazza a polgármestert a vagyonrendezés pályázati eljárásának lefolytatásával, az eljárással összefüggő jognyilatkozatok megtételére, az adásvételi szerződés aláírására, valamint a tulajdonjog ingatlan-nyilvántartásba történő bejegyeztetésére.

Felelős:	polgármester
Határidő:	azonnal

